Այս ամենից չի՞ երեւում, արդյոք, որ մեր դեմ գործողները միշտ անվրեպ են դուրս գալիս։ Գործողություններում մեր ճշգրիտ չլինելը խոցելի է դարձնում մեզ կրկնակի։ Մի ուրիշ դեպք։ «Բակրաբոչի» թերթում (եթե կարելի է թերթ կոչել դա) խոսվում է մեր մարզի Կիրով գյուղում կատարված զինաթափության մասին։ Փաստերի ինչպիսի՜ միակողմանիություն, ինչպիսի՜ խեղաթյուրումներ։ Այդ «զինաթափությունը» ավելի շատ նման է ժողովրդական ունեցվածքի թալանի, որը կազմակերպել էին պարետայինները։ Ի դեպ, գյուղացիներից խլվել են ոչ միայն դժվար գտնվող սնունդն ու հագուստեղենը, այլեւ մեծ թվով գրքեր։ Այո, այո, վտանգավոր զենքի անվան տակ բնակիչներից բռնագրավվել են նաեւ հայերեն նոր հրատարակված «Աստվածաշնչի» ստվարածավալ ու խաչազարդ օրինակները։